Дзяржаўная ўстанова адукацыі “Лукская сярэдняя школа”

Карэліцкі раён, Гродзенская вобласць

“О зямля, мой цуд невымерны…”

Аўтары: Кляноўская Ульяна, Мардзіловіч Марыя

 Кіраўнік: Анікій Алена Уладзіміраўна

Лукі, 2019

**УСТУП**

 У дадзеным сцэнарыі праз выкарыстанне розных мастацкіх стыляў паказаны некаторыя з’явы прыватнага жыцця і ўрыўкі з твораў знакамітых асобаў ХІХ – пачатку ХХ стагоддзя (Яна Буглака, Ігната Дамейкі, Яна Чачота, Антонія Вяржбоўскага і інш.), асобныя этапы жыцця і дзейнасці якіх у мінулым былі звязаны з мясцінамі, якія размешчаны на тэрыторыі сучаснага Лукскага сельскага Савета.

**АСНОЎНЫ СЦЭНАРНЫ ХОД**

 Гудзе бруя ў рацэ – адвечная гаворка.

 Радзімка на шчацэ. Радзіма на пагорку.

 Пры лёце зор да траў устане час з нябыту.

 Радзімка на вятрах. Радзіма каля жыта.

 (Юрка Голуб. З кнігі “Сын небасхілу”)

**Эпізод 1: Аўтарскі тэкст за кадрам:**

**Малы Ян Буглак :** “… Ля ганка ржуць нецярплівыя коні,

Бацька, па звычцы, сядаць падганяе,

Доўга я муляюся ў “фаэтоне”,

Бо буда ўвесь далягляд засланяе…

Так мне прыемна вандроўная дзея:

З жыта валошкі міргаюць вачамі,

Шлях выгінаецца стужкай пясчанай,

Хваліста поле зялёнае дзеліць…

Рэчку, млыны прамінае павозка,

Чуйна масты нібы клавішы граюць,

А дзе канчаюцца грэбля і вольхі,

Там нас Варончы лясы паглынаюць…”

**Ян Буглак дарослы: (піша за сталом)** “Дарогі гэтыя былі розныя: адны вясёлыя, усмешлівыя, маляўніча ўзорыстыя, капрызна хвалістыя, іншыя раўнінныя і просталінейныя альбо нават пустынныя і сумныя, ад якіх веяла меланхалічнай тугой, яшчэ іншыя – таямнічыя і страшныя, якія губляліся ў лясным гушчары і з надыходам змроку прымушалі сэрца біцца жывей… І калі я выязджаў з дому і з высокіх козлаў пачынаў разглядаць ваколіцу з радасным уздымам, тады гэтыя любімыя дарогі, што прамяніста разыходзіліся ад Асташына ва ўсе бакі, прыязна віталі мяне, акружалі сваімі клопатамі і паволі няўлоўна ўцягвалі ў сваю прыгожую далячынь, вялі за сабой у свет сонечнай прамяністасці ці ў імглу блакітных мараў…” ( з кнігі “Край дзіцячых гадоў” Яна Буглака)

**1-шы:** Адкрывалі ад роднага знакамітаму фатографу Яну Буглаку Асташына шырокі свет і маляўнічую панараму жыцця тагачаснай Навагрудчыны ХІХ – пачатку ХХ стагоддзя.

**2-гі:** Навагрудчыны Адама Міцкевіча і яго “Пана Тадэвуша”…

**1-шы:** Навагрудчыны Яна Чачота, Ігната Дамейкі і іх сяброў філаматаўі філарэтаў.

**2-гі:** Невялікі па працягласці Лукскі сельскі Савет, на тэрыторыі якога сёння знаходзяцца 8 вёсак, у ХІХ стагоддзі ўваходзіў у склад Навагрудскага павета, які ў сваю чаргу адносіўся спачатку да Гродзенскай, а затым да Мінскай губерніяў.

**1-шы:** Некаторыя з вёсак Лукскага сельскага Савета сёння знаходзяцца ў зоне нашага краязнаўчага даследавання. Інтарэс да іх перш за ўсё быў выкліканы тым, што гісторыя гэтых весак вельмі цесна звязана з лёсам многіх знакамітых людзей нашай Радзімы.

**2-гі:** Але… ўсё па парадку. Звязаны гэтыя вёскі паміж сабой так па-мастацку вытанчана і дасканала выпісанымі любімымі дарогамі і краявідамі ля іх Янам Буглакам, нашым знакамітым земляком, які нарадзіўся ў вёсцы Асташын.

**1-шы:** Адной з такіх дарог мы адправімся на ўсход да вёскі Далматаўшчына, альбо Далматоўшчына (так яе назва гучала ў ХІХ стагоддзі).

**ЭПІЗОД 2:** **Ян Буглак дарослы: (піша за сталом). Аўтарскі тэкст.**

 “Да Далматоўшчыны дарога была толькі адна, добра мне знаёмая. Яна вельмі глыбока ўрэзалася ў маю дзіцячую памяць. Яна пачыналася адразу за нашым дваром, паварочвала крута на ўсход і адтуль нязначна, але пастаянна ішла ўгару і станавілася ўсё больш камяністай і поўнай дажджлівых равоў. Асташын хоць і знаходзіўся даволі высока, але з усходу яго акружалі яшчэ больш высокія ўзгоркі і выцягнутым хрыбтом засланялі гарызонт…

Нарэшце мы былі на вяршыні, дзе разыходзіліся дарогі ля Далматоўскай царквы, дзе гэтыя дарогі перакрыжоўваліся, а навакольны краявід ляжаў рассцелены, як карта, перакрэсленая жыламі дарог і палосамі сялянскіх шнуроў… Да панскага двара вялі дзве дарогі:адна - зверху, другая- знізу. Ніжняя ішла праз вёску, цяністую ад купаў вербаў, якія выключна буйна разрасліся і разлажыліся над вялікімі лугамі і пашамі. На іх пасвілася мноства кароў і коней, а яшчэ больш гусей, якімі была багата Далматоўская вёска. Гусей там была такая колькасць, што лугі вглядалі як заснежаныя, калі крылатыя атрады высыпалі з хлявоў і хмарамі ішлі на траву з сапраўдным кірмашовым шумам… Далей купіліся шляхецкія засценкі пераважна Дабжынскіх, апісаныя ў “Пане Тадэвушы”.

**ЭПІЗОД 3:**

Шлях літоўскі. Пан

Едзе праз туман.

Звоняць, звоняць коней цугі,

У бліскучых строях - слугі.

Вунь ужо й той двор.

 (З балады “Маліны” Аляксандра Ходзькі)

**ЭПІЗОД 4:**

**1-шы:** “Другая, верхняя дарога вяла міма царквы, што стаяла на самым вялікім узгорку, і мела адкрыты від ва ўсе бакі. Цэркаўка была драўлянай і беднай, цэлымі тыднямі зачыненая і мала каму патрэбная…”- так апісвае Далматоўскую царкву Ян Буглак. Сведчанне пра гэтую архітэктурную выяву мы знаходзім і у іншых пісьмовых крыніцах, а менавіта ў кнізе “Мае падарожжы” Ігната Дамейкі, які наведаў Далматаўшчыну ў 1884 годзе.

**2-гі:** Сёння ад царквы застаўся толькі фундамент.

**1-шы:** Верхняя дарога перад самым дваром ішла ўніз па прыгожа заросламу яру, як бы ўзятаму з папкі Андрыёлі, альбо яшчэ лепш – з папкі Густава Дарэ. На дне яра праз дарогу бег ручай без мастка, разліваўся шырока і мелка, а за ім маляўніча размяшчаліся пабудовы двара, якія патаналі ў квітнеючых кустах. Па баках лашчыны раслі вялікія дрэвы, паважныя ліпы і клёны. Падшытыя зелянінай, аплеценыя хмелем, яны прыгожа спускаліся да ручая разам са схілам узгорка.

**ЭПІЗОД 5: Тэатралізаваная замалёўка “Размова пра Яна Чачота”**

**Дамейка**: Ну вось, дарагі мой Антоні, як і не было апошніх некалькіх десяткаў гадоў. Многае тут змянілася, але і многае я яшчэ з маладых гадоў памятаю. Памятаю як прыязжалі мы сюды з дарагім Янам. І так жа як і сёння на вячэры было многа гасцей, а урачыстыя тосты былі гэтакія ж сардэчныя і вясёлыя.

**Вяржбоўскі**: Учора Адынец быў у паэтычным уздыме. Як тэленавіта ён імправізаваў. Пайшлі спаць толькі апоўначы.

Дамейка: Раней Ян быў душой нашых застолляў. Ён да канца такім заставаўся?

**Вяржбоўскі**: Яго ўсе любілі. І не толькі ў маёнтку. Ён вучыў маіх дзяцей. Быў да іх мілы і добры. Збіраў народныя песні і сам пісаў. Ставіўся да ўсіх з сардэчнасцю і любоўю. Такім і сёння ён застаўся ў памяці людзей.

**Дамейка**: А перада мной стаіць з келіхам на маёўцы прамяністых і, чую яго словы: “ Гэй вы, хлопцы, гэй, малойцы, час за справу брацца…”

 ***( пераход. Ян Чачот чытае свой верш)***

**Ян Чачот:** Вам чало ўвянчае

Край, што так чакае

Вашых слаўных дзеяў:

Вы — яго надзея!...

Вам навукам, працы

Трэба ўсім аддацца!

Каб не змарнавалі

Час і не праспалі.

Ключ да шчасця — знаю —

Ў клопаце аб краю!

Сейце без прынукі

Вы святло навукі.

... Кожны з нас Айчыне

Паслужыць павінен.

Свету, добрым людзям —

Славу так здабудзем.

 Будзе той каханы,

Лаўрамі ўвянчаны,

Хто працуе ў поце,

Дбаючы аб цноце,

Каб вярнуць, браты,

Век наш залаты!

***(пераход. Дамейка і Вяржбоўскі)***

**Вяржбоўскі:** Ян пражыў у гэтым дамку тры гады. На трэці год знаходжання свайго ў Далматаўшчыне пачаў ён хварэць. Хвароба яго пачалася яшчэ ў ссылцы. З цяжкасцю ўгаварылі яго палячыцца мінеральнымі водамі, бо ўжо лекі не дапамагалі. Згадзіўся, каб яго завезлі ў Друскенікі. Там, не дачакаўшыся палёгкі, памёр.

**Дамейка**: Ссылка нікому дабра не прыносіла.

**Вяржбоўскі:** Разам з Янам, прыехаў да мяне пасля ссылкі і Тамаш Зан. Здавалася, ён збярог у сабе ўсю сваю маладосць, сілу і кемлівасць. Як часта я з сумам успамінаю нашы доўгія размовы пра маральную дасканаласць, пра людскую дабрыню. І яго не пашкадаваў лёс. Праз колькі месяцаў пасля прыезду пачаў ён у размовах гаварыць усё больш незразумела, недакладна. Вымушаны я быў звярнуцца да яго брата Ігната Зана, лекара. Брат лячыў яго і вылечыў, але прайшло нямала часу да таго, калі ён прыйшоў да сябе.

 ***( музыка)***

Дамейка: Чуеш, спяваюць.

Вяржбоўскі: Жнейкі з поля йдуць. Вось бы Ян узрадаваўся. Ён так любіў такія святы. Хутка жнеі прыйдуць на двор. Там ужо і стол накрылі. Пайшлі, дарагі сябра. Сустракаць будзем.

**ЭПІЗОД 6: урывак тэатралізаванага абрадвага дзеяння “Дажынкі”.**

 На двары стаіць доўгі стол, накрыты грубым абрусам. Ён застаўлены боханамі хлеба грубага памолу, сырам і пітвом. З песняй заходзяць жнеі. Прыгожая мажная дзяўчына ў вянку з жытніх каласоў на галаве ў суправаджэнні дзьвух паважаных жанчын, падыходзіць да гаспадара і кланяецца. Гаспадар, згодна са звычаем, здымае ў яе з галавы вянок, перадае яго гаспадыні дома, затым па чарзе цалуе жней, якія дзеляцца на дзьве грамады і спяваюць. Затым кроілі хлеб, сыр, выпівалі і танцавалі.

 ( з кнігі “Мае падарожжы” Ігната Дамейкі)

**ЭПІЗОД 7:**

**1-шы:** Калі ў 1884 годзе нацыянальны герой Чылі, знакаміты геолаг, прафесар Ігнат Дамейка прыехаў на Радзіму, адведаць яго ў госці завітаў адзін вельмі цікавы чалавек са сваёй не менш знакамітай на ўсю Рэч Паспалітую жонкай.

**2-гі:** Гэта быў Тамаш Булгак, стрыечны дзед Яна Булгака, які карыстаўся вялікай павагай у грамадстве як апошні прадстаўнік былых вялікіх традыцый роду. Тамаш Булгак быў таксама вядомы як чалавек з надзвычайным розумам і нязломным характарам.

**1-шы:** За ўдзел у двух паўстаннях ён страціў вялікую маёмасць і два разы быў прыгавораны да высылкі ў Сібір: першы раз вывезены на 18 гадоў у 1839 годзе, другі – у 1864 – на 10 гадоў.

**2-гі:** Ягоная жонка, Тэрэза з Вяржбіцкіх Булгак, была яго вернай спадарожніцай жыцця і дзяліла ўсе яго шляхі: ішла кожны раз за ім у сібірскую ссылку і на блуканне.

**1-шы:** У 1895 годзе у Кракаве была выдадзена брашура Мар’яна Дубецкага пад назвай “Тэрэза з Вяржбіцкіх Булгак – пасмяротны партрэт”.

**ЭПІЗОД 8: Крышылоўшчына.**

**2-гі:** А між тым, пакінуўшы Далматаўшчыну і збочыўшы на пару вёрст, трапім ў Крышылоўшчыну, яшчэ адну вёску Лукскага сельскага Савета, дзе ў часы маленства Яна Буглака быў вялікі і зручны дом у выглядзе прысадзістай глыбы, з прыгожым ламаным дахам, але пусты і халодны. У ім адзінока жыў пан Хенрык Война, стары халасцяк і змрочны чалавек. Ён быў настолькі скупы, што мог бы быць прататыпам пушкінскага скупога рыцара.

***Мастацкая застаўка:***

***Маці Яна:*** *Цяжка вам, пан Хенрык, жыць аднаму, трэба знайсці сабе жонку і прывесці гаспадыню на сваё дабро…*

***Пан Хенрык:*** *Ат, братовачка, скажыце што лепшае. Навошта мне па старасці жонка, і гэта яшчэ пры маёй беднасці…*

***Маці Яна:*** *Што вы, пан Хенрык, разумныя людзі кажуць, што жанаты чалавек хоць і жыве як сабака, затое памірае як кароль. А нежанаты жыве як кароль, затое памірае як сабака.*

***Пан Хенрык:*** *Ой, братовачка, не прамоўце ў дрэнны час… І не ўспамінайце вы больш пра мае дабро, бо няма яго ў мяне…*

**1-шы:** Але зусім не пан Хенрык цікавіць нас ў Крышылоўшчыне. Жыў у гэтай вёсцы просты селянін Алесь Ваўчок. І вельмі любіў ён расказваць казкі.

**2-гі:** Рабіў ён гэта так віртуозна і ведаў казак так многа, што зацікавіў сваім мастацтвам польскага фалькларыста пана Кліха. Ён прыехаў да Алеся і доўга запісваў яго казкі.

**1-шы:** З лёгкай рукі пана Кліха простага беларускага селяніна з Крышылоўшчыны ведаюць цяпер як знакамітага народнага казачніка.

 (пераход. Музыка.)

**ЭПІЗОД 9: тэатралізаваны ўрывак з казкі “Поп і Шыдар”**

**ЭПІЗОД 10: Дарога назад. Аўтарскі тэкст**

Фыркаюць коні, фурман хвошча батам,

Аж лес увесь адгукаецца рэхам.

Івалга дражніць яго перасмехам,

Нібы на флейце выводзіць стаката.

Шматкаляровая чуйная ціша,

Дзе скрыжаванні таемных сцяжынак,

Дзе шоргат, шолах, трымценне і ціўкат ,

Дзе ўсё калыша святочны спачынак,

Дзе мушкі звоняць у лётным квартэце,

Дзе бас чмяля заварожвае, хмеліць,

Радасць у сэрцы і радасць у свеце,

Лета,пагода, лагода, нядзеля!..

 ( З верша Яна Буглака “Нядзеля”)

**ЭПІЗОД 11: Асташын. Ян за сталом піша**

“Усё гэта было такое сваё і любімае! Так улюбёна цягнулася вока да кожнай часткі гэтага раскіданага абшару. Але менавіта Асташын быў для мяне цэнтрам сусвету. Асташын знаходзіўся па дарозе, якая злучала мястэчка Карэлічы з Цырынам, у разнастайнай, вельмі багатай лясамі мясцовасці, дзе было мноства вёсак і двароў.Тут не было і следу манатоннасці, якая пачыналася за Міром па дарозе на Мінск. Палі і лугі, сядзібы, сады і гаі ўсміхаліся прахожаму і прыцягвалі позірк сакавітай зелянінай ураджайнай зямлі, урадлівага збожжа, буйных траў і векавых лісцевых дрэў…. Асташын знаходзіўся на ўсход ад Сэрвачы і прылягаў да падножжа ланцужка пагоркаў, якія замыкалі гарызонт з усходу. Дзякуючы гэтаму размяшчэнню ён быў як бы апошнім этапам – я б хацеў сказаць: апошняй усмешкай – прыгожай, стройнай, квітнеючай Міцкевічавай Навагрудчыны…”

 (З кнігі “ Край дзіцячых гадоў” Яна Буглака)

**ЭПІЗОД 12: Падарожжа па Асташыне**

**1-шы:** Асташын Яна Буглака паўсюдна зваўся “мураваным. А на адлегласці чвэрць вярсты на поўнач знаходзіўся другі Асташын, таксама мураваны, які належаў сям’і кальвіністаў графаў Грабоўскіх.

**2-гі:** Гэты двор быў значна старэйшы за Асташын Буглакаў. Ён стаяў на высокіх падпорах, меў вельмі тоўстыя сцены, глыбокія аконныя праёмы, падобныя на байніцы.

**1-шы:** І выглядаў як крэпасць.

**2-гі:** Побач з дваром Грабоўскіх на другі бок дарогі стаяў невялікі, але вельмі прыгожы…

**1-шы:** А таксама старажытны…

**2-гі:** Касцёл, а уласна кажучы кальвінскі збор. Збор быў мураваны крыты чырвонай дахоўкай, апіраўся , як і дом, на масіўныя каменыя падпоры.Стоячы на пагорку, ён свяціўся сваімі белымі сценамі і быў відаць на некалькі міляў наўкола.

**1-шы:** Ля касцёла вабіла ценем кляновая алея, а пад дрэвамі мяккая трава заахвочвала да адпачынку. Гэта была глядзельная зала. Ад касцёла рэльеф паступова паніжаўся, утвараючы хвалі разам са стужкай дарогі і з нахіленымі палямі, пераходзіў у нізіну сенажаці і рассцілаўся шырока, далёка і плаўна вялікім дываном, упрыгожаным пасмамі цямнейшых дрэў.

**2-гі:** У гэтым краявідзе была счаслівая, спакойная маляўнічасць, разнародная і багатая.

**1-шы:** Цікавай была персона графа Грабоўскага, якога любілі асташынскія вясковыя дзеці.

**2- гі:** Праўда, за вочы яны называлі яго панам Зубоўскім.

**1-шы:** Бо пан быў не надта прыгожы, а ў роце меў занадта вялікія зубы. Але быў ён вельмі добры і частаваў дзяцей цукеркамі заўсёды, калі з’яўляўся ў вёсцы. А яшчэ пан любіў ездзіць па вёсцы на чале пажарнай каманды.

**2-гі:** Каманда гэта і яе прыстасанні знаходзіліся ў выключна добрым стане, таму што сам пан неадменна назіраў за гэтым.

**ЭПІЗОД 13: Асташын. Мастацкая замалёўка “Ражство”(малы Ян Буглак)**

Вечар. Марозна. Рыпіць снег ля хатаў.

Гоман яна кухні я чую праз дзеры,

Стукае нож, звоніць ступка заўзята,

Блізіцца час вігілійскай вячэры.

Дыхае спёкаю печ, нібы пекла,

Полымя скача, гудзіць ашалела.

Кухар з памочнікам нешта не петраць –

Рыба, чаму, як на грэх, прыгарэла?

Вось і на стол накрываюць. Матуля,

Каб не забыцца, усё успамінае,

Сцеле абрус, ён стальніцу атуліць,

Сена пад ім прымінае, раўняе.

… Маці з аблаткай абходзіць сабраных:

“Каб і праз год дачакацца, дай, Божа…”-

І больш нічога прамовіць не можа,

Толькі аплатку нам дзеліць старанна.

Стравы змяняюцца, іх строга лічаць,

Быць страў павінна дванаццаць, і толькі,

І не на масле, ці тлушчы гатоўка,

Есці пры посце паказвае звычай.

Мне не дакончыць думак, што ўюцца,

Маці не чую, змыкаю павечкі,

Толькі і ў мройлівым сне застаюцца:

Цуд мой – ялінка… прыгожыя свечкі…

( З верша Яна Буглака “Вігілія”)

**ЭПІЗОД 14: Заключэнне. Стары Ян Буглак**

* О, зямля мая, цуд невымерны,

І вільготнаю, і гарачай,

І духмянай ад траў прывялых

Я люблю цябе і не страчу!

Ты для сэрца з маленства стала

Як сястра, чулай і лагоднай,

Як матуля, ахвярнай, вернай,

Мне вядомай, блізкай і роднай

Кожнай кропляй расы сцюдзёнай,

Кожнай пасмай мяккага лёну,

Кожным коласам, кожным зернем…

**Музыка**